Sunce se vratilo na Kvarner! Rijeka je osvojila Hrvatski kup

U nogometnoj fešti u Puli Rijeka je pobijedila Dinamo 3-1 i osvojila Hrvatski nogometni kup nakon dvije godine! Čolak, Halilović i Kvržić zabili su za Riječane, dok je Dinamu kratku nadu dao Oršić...

<p>Rabuzinovo sunce vratilo se na Kvarner! <strong>Rijeka</strong> je potpuno zasluženo zahvaljujući sjajnoj borbenosti i odličnoj taktici pobijedila <strong>Dinamo</strong> u Puli 3-1 i osvojila <strong>Hrvatski nogometni kup </strong>nakon dvije godine.</p><p>Posljednji put je to bilo 2017., također protiv Dinama i to identičnim rezultatom u Varaždinu. Iako su Čolak, Halilović i Kvržić zabili golove, apsolutni heroj utakmice je Simon Sluga koji je s nekoliko obrana izludio dinamovce, a posebno je krucijalna obrana bila je nakon što je skinuo penal Olmu i potpuno ugasio Modre. </p><p>Dinamo je bolje otvorio utakmicu i u prvim minutama nije dao disati suparniku. 'Modri' su nametnuli svoj tempo igre, a Rijeka se cijelo vrijeme branila. No, prvi ozbiljniji izlet Rijeke prema naprijed donio je i njezino vodstvo.</p><p>Tomečak je sjajno pucao sa 20-tak metara, no Livaković je odbio loptu u korner. Udarac iz kuta je izveo Kvržić, Petković je loše reagirao pred svojim vratima, lopta je stigla kod Čolaka koji je zabio za 1-0 u 13. minuti. Dvije minute kasnije zaprijetio je i Halilović, no Livaković je još jednom odlično reagirao.</p><p>Prvi pravu priliku Dinamo je imao je u 31. minuti, no Oršić je pucao preko gola na odličnu Ademijevu povratnu loptu. U 37. minuti zaprijetio je i Petković, ali također preko gola. Tri minute kasnije Rijeka je povećala svoju prednost, a najzaslužniji za pogodak bio je Zoran Kvržić koji je sjajno prošao po desnom krilu gurnuvši loptu kroz noge Rrahmaniju, te potom ubacio na prvu stativu Haliloviću koji je zabio pored Livakovića.</p><p>Dinamo je u nastavku krenuo na sve ili ništa. Nenad Bjelica je uveo Gavranovića i Leovca umjesto Atiemwena i Rrahmanija i sa dva napadača jurnuo po izjednačenje. Na prvo uzbuđenje u nastavku nismo dugo trebali čekati. Gavranović je zaprijetio u 50. minutu, ali je pucao loše.</p><p>Dinamo je puno bolje izgledao u nastavku i nakon serije prigoda 'modri' su u 63. minuti smanjili na 1-2, a u igru ih je vratio Oršić. Prvo je Sluga fantastično obranio udarac Ademija glavom s tri metra, a u nastavku akcije lopta se odbila do Oršića koji iskosa sa 10 metara zabio u suprotni kut. Oršić je mogao biti junak u 69. minuti, no njegov udarac s ruba kaznenog prostora je prošao pored stative</p><p>A onda šou. U 73. minuti Escovala je lopta pogodila u ruku, a Batinić je odmah pokazao na bijelu točku. Eh tu je Sluga pokazao za što je sve sposoban. Olmo je pucao u desni donji kut, a golman Rijeke je izvanredno to pročitao i obranio za veliko slavlje svoje momčadi.</p><p>Sve dvojbe oko pitanja pobjednika Rijeka je riješila u 84. minuti sjajnim pogotkom Zorana Kvržića za velikih 3-1. Primio je loptu s desne strane kaznenog prostora, a onda opalio prema golu i pogodio suprotne rašlje za veliko slavlje Armade...</p><p>Rijeci je ovo peti naslov Kupa, Dinamo ima 15, a Hajduk šest.</p><p> </p>